รัฐบาลไทย-ข่าวทำเนียบรัฐบาล-คำกล่าวสุนทรพจน์ของนายเศรษฐา ทวีสิน นายกรัฐมนตรี ในงาน  “Accelerating Changes towards Low-Carbon Society ร่วม เร่ง เปลี่ยน ประเทศไทย สู่สังคมคาร์บอนต่ำ”
วันศุกร์ที่ 6 ตุลาคม 2566
06/10/2566
คํากล่าวสุนทรพจน์ของนายเศรษฐา ทวีสิน นายกรัฐมนตรี ในงาน  “Accelerating Changes towards Low-Carbon Society ร่วม เร่ง เปลี่ยน ประเทศไทย สู่สังคมคาร์บอนต่ํา”
คํากล่าวสุนทรพจน์ของนายเศรษฐา ทวีสิน นายกรัฐมนตรี ในงาน “Accelerating Changes towards Low-Carbon Society ร่วม เร่ง เปลี่ยน ประเทศไทย สู่สังคมคาร์บอนต่ํา”
สวัสดีครับ แขกผู้มีเกียรติทุกท่าน
ผมรู้สึกประทับใจมาก ที่ได้เห็นคนไทยทุกภาคส่วน ทั้งภาคเอกชน ภาครัฐ ภาควิชาการ และภาคประชาสังคม ร่วมกันหาแนวทางทําให้ประเทศไทยเป็นสังคมคาร์บอนต่ํา ภาวะโลกเดือด (Boiling World) ส่งผลกระทบต่อความเป็นอยู่ของทุกชีวิตบนโลก สภาพอากาศสุดขั้วส่งผลต่อสุขภาพ ภัยแล้งรุนแรงมากขึ้น อาหารขาดแคลน ซึ่งนําไปสู่ปัญหาเศรษฐกิจตั้งแต่ระดับครัวเรือนจนถึงระดับมหภาค ผมเชื่อมั่นเช่นเดียวกับทุกคนว่า หากทุกฝ่ายร่วมมือกันตามกลยุทธ์ ESG ที่เน้นสร้างเศรษฐกิจ ควบคู่กับสมดุลทางสังคมและสิ่งแวดล้อมอย่างโปร่งใส มุ่งสู่เป้าหมาย SDGs ของสหประชาชาติ เราช่วยกันจะกู้โลกให้กลับมาดีขึ้นได้ เดือนที่ผ่านมา ผมได้ร่วมประชุมระดับผู้นําว่าด้วยเป้าหมายการพัฒนาที่ยั่งยืน โดยสหประชาชาติได้กําหนดให้เป็นทศวรรษแห่งการลงมือทํา (Decade of Action) เพราะเรารอช้ากันอีกไม่ได้แล้ว ประเทศไทยสนับสนุนกรอบความร่วมมือระหว่างประเทศให้มีความเข้มแข็ง โดยเฉพาะความร่วมมือในการจัดสรรแหล่งทรัพยากรและเงินทุน ซึ่งจะช่วยให้ทุกประเทศรับมือกับความท้าทาย และร่วมกันขับเคลื่อน SDGs เป็นรูปธรรม รัฐบาลได้ออกมาตรการทางการเงินกว่า 450,000 ล้านบาท เพื่อลงทุนในเศรษฐกิจสีเขียว และ Thailand Green Taxonomy เพื่อส่งเสริมให้เกิดการลงทุนเพื่อความยั่งยืน ซึ่งได้รับการตอบรับที่ดีจากภาคธุรกิจไทย โดย Global Compact Network Thailand กว่า 100 บริษัททั่วประเทศ พร้อมขับเคลื่อนการดําเนินธุรกิจอย่างยั่งยืน และตั้งเป้าลงทุน 1.6 ล้านล้านบาท ในธุรกิจที่เกี่ยวข้องกับ SDGs ภายในปี พ.ศ.2573 การพัฒนาเศรษฐกิจที่ยั่งยืน ต้องมีแนวทางที่จะนําไปสู่การเปลี่ยนผ่านที่ชัดเจน โดยมีประชาชนเป็นศูนย์กลาง ซึ่งประเทศไทยได้มีแนวทาง ได้แก่ 1. มุ่งมั่นการพัฒนาที่ยั่งยืนโดยไม่ทิ้งใครไว้ข้างหลัง ผ่านหลักการไปให้ถึงและช่วยเหลือกลุ่มที่รากหญ้า 2. ส่งเสริมสิทธิมนุษยชนและความเท่าเทียมทางเพศ สําหรับประชากรทุกคนในประเทศ และให้ความสําคัญกับสิทธิด้านสุขภาพ 3. ผลักดันความร่วมมือทุกระดับ เพื่อรับมือการเปลี่ยนแปลงสภาพภูมิอากาศ รวมถึงส่งเสริมการเข้าถึงบริการพลังงานสะอาด ในราคาที่เหมาะสมและมีความน่าเชื่อถือภายในปี ค.ศ 2030 ขอให้ทุกคนมั่นใจว่า วันนี้ประเทศไทยพร้อมเดินหน้าแก้วิกฤตสิ่งแวดล้อม โดยรัฐบาลบรรจุอยู่ในนโยบาย และมีแผนที่นําทางการลดก๊าซเรือนกระจกของประเทศ (Nationally Determined Contribution : NDC) เพื่อให้ทุกภาคส่วนดําเนินงานอย่างบูรณาการร่วมกัน
สําหรับข้อเสนอการบูรณาการ ร่วมเปลี่ยนประเทศไทยสู่สังคมคาร์บอนต่ํา ที่คุณธรรมศักดิ์ได้เป็นผู้แทนเสนอมานั้น ต้องขอชื่นชมความตั้งใจที่จะทําโมเดลสระบุรีแซนด์บ็อกซ์ ท่านได้เลือกโจทย์ที่ยากพอสมควร เพราะสระบุรีเองเป็นจังหวัดที่มีโรงงานอุตสาหกรรมใหญ่อยู่มาก เช่น โรงงานปูน เป็นต้น การดําเนินการลดก๊าซเรือนกระจก ต้องอาศัยความร่วมมือทั้งจากเอกชนรายใหญ่และประชาชน ดําเนินมาตรการต่างๆมากมาย และต้องใช้เงินทุน ต้องขอชื่นชม SCG ที่ Step up มาผลักดันเรื่องนี้ และขอเชิญชวนบริษัทใหญ่ๆอื่นๆ มาร่วมกันเป็นพลังเสริมด้วย ทั้งนี้ ขอให้ทําให้สําเร็จ จะได้เป็นตัวอย่างให้เมืองอื่น ๆ และภาคอุตสาหกรรมอื่น ๆ ในประเทศได้ การผลักดันเศรษฐกิจหมุนเวียนให้เป็นวาระแห่งชาติ ผมชื่นชมทั้ง 3 อุตสาหกรรมนําร่องระบบเศรษฐกิจหมุนเวียน เพื่อขยายผลความสําเร็จนี้ รัฐบาลจะให้ความสําคัญกับการกําหนดนโยบายจัดการขยะและเปิดให้จัดหาสินค้ากรีน เพื่อสร้าง eco-system ที่เอื้อต่อระบบเศรษฐกิจหมุนเวียน เป็นต้น การส่งเสริมการใช้พลังงานสะอาด ถือเป็นการสร้างความมั่นคงทางพลังงาน เพื่อรองรับการขยายตัวของเศรษฐกิจไทยในอนาคต และช่วยให้เศรษฐกิจเติบโตแบบคาร์บอนต่ํา รัฐบาลจะให้ความสําคัญกับการใช้พลังงานสะอาดให้เต็มประสิทธิภาพ และศึกษาการเปิดให้สามารถซื้อ-ขายไฟฟ้าจาก Renewable Source ได้มากขึ้น ซึ่งจะเป็นจุดแข็งของประเทศไทยในการดึงดูดนักลงทุน และบริษัทต่างชาติในอนาคต
ที่สําคัญมาก คือการเปลี่ยนสู่สังคมคาร์บอนต่ํา โดยไม่ทิ้งใครไว้ข้างหลัง ต้องยอมรับว่ายังมีประชาชนอีกมาก โดยเฉพาะธุรกิจขนาดเล็ก เกษตรกร และชุมชน ที่ยังไม่ตระหนักถึงวิกฤตนี้ หรือยังไม่พบทางออกเพื่อรับมือ เราควรสนับสนุนการเข้าถึงความรู้ เทคโนโลยี และการเข้าถึงเงินทุน แก่ผู้ได้รับผลกระทบจากการสภาพอากาศเปลี่ยนแปลง ให้สามารถปรับตัวอยู่รอดได้ ผมขอฝากให้ธุรกิจขนาดใหญ่เป็นพี่เลี้ยงผู้ประกอบการขนาดเล็กและชุมชน รวมทั้งผนึกกําลังกับภาคส่วนต่าง ๆ อย่างในวันนี้ โดยข้อเสนอต่าง ๆ ดังกล่าว ผมจะมอบหมายให้หน่วยงานที่เกี่ยวข้องดําเนินการต่อไป
สุดท้ายนี้ ผมขอขอบคุณทีมผู้จัดงาน และทุกภาคส่วนที่ได้ร่วมกันจัดงานนี้ขึ้น ซึ่งได้ช่วยสร้างความตระหนักรู้ และสร้างเครือข่ายความร่วมมือ ที่จะผลักดันให้เกิดความยั่งยืนอย่างเป็นรูปธรรมเราทุกคนมุ่งหวังการเปลี่ยนประเทศไทยสู่สังคมคาร์บอนต่ํา ลดผลกระทบจากสภาวะอากาศแปรปรวนขั้นวิกฤต รวมทั้งสร้างเศรษฐกิจที่เจริญเติบโต คุณภาพชีวิตดี การท่องเที่ยวคึกคัก เกษตรกรรายได้ดี ลดความเหลื่อมล้ํา ยกระดับคุณภาพชีวิตพี่น้องคนไทย ผมมั่นใจว่าเป็นจริงได้แน่นอน หากทุกภาคส่วนมาร่วมบูรณาการ โดยเห็นประโยชน์ของประเทศและของโลกเป็นสําคัญ
ขอบคุณครับ